SL Uradni list Evropske unije C 296/31

Tožba, vložena 16. septembra 2005 — Helenska republika proti Komisiji

(Zadeva T-352/05)

(2005/C 296/67)

Jezik postopka: grščina

Stranke

Tožeča stranka: Helenska republika (zastopnika: Georgios Kanellópoulos in Stylianí Charitaki)

Tožena stranka: Komisija Evropskih skupnosti

Predlogi tožeče stranke

— razglasitev ničnosti ali sprememba Odločbe Komisije z dne 20. julija 2005 o izključitvi nekaterih izdatkov držav članic iz naslova Evropskega kmetijskega usmerjevalnega in jamstvenega sklada (EKUJS), oddelek za jamstva, iz financiranja Skupnosti, ki je bila notificirana pod št. C(2005)2756 in objavljena pod št. 2005/579/ES (1)

— naložitev plačila stroškov postopka Komisiji.

Tožbeni razlogi in bistvene trditve

Z izpodbijano odločbo je Komisija pri potrditvi obračunov v smislu Uredbe (EGS) št. 729/70 (2) izključila iz financiranja Skupnosti različne odhodke Helenske republike v sektorjih javnih zalog, sadja in zelenjave, tobaka in premij za živali. Tožeča stranka zahteva razglasitev ničnosti te odločbe in predvsem trdi, da je celoten postopek potrditve obračunov neveljaven zaradi kršitve člena 7 Uredbe št. 1258/1999 (3) v povezavi s členom 8 Uredbe št. 1663/1995 (4) zaradi dejstva, da posvetovanja in dvostranska dogovarjanja med tožečo stranko in Komisijo niso vsebovala konkretne ocene odhodka, ki naj se izključi, medtem ko je poleg tega do izključenih odhodkov prišlo pred zadnjim obdobjem 24-ih mesecev, pred pisnim obvestilom Komisije. Po mnenju tožeče stranke se obdobje 24 mesecev prične veliko kasneje, kot trdi Komisija.

Kar zadeva popravke v sektorju javnih zalog, tožeča stranka trdi, da popravki Komisije temeljijo na napačni razlagi in uporabi določb Uredb št. 1258/1999, 296/1996 (5) in 2040/2000 (6), na napačnem razlaganju smernic dokumenta Komisije IV/5330/97/23.12.97, in so bili sprejeti na podlagi napačne ocene dejstev z nedoločno ali nezadostno obrazložitvijo, ob prekoračitvi pooblastil za odločanje po prostem preudarku s strani Komisije in s kršitvijo načela sorazmernosti.

Kar zadeva sektor pridelave krompirja in obdelovanja vinogradov, tožeča stranka izpodbija oceno Komisije v delu, v katerem se nanaša na dejanske okoliščine, in uveljavlja nezadostnost in kontradiktornost obrazložitve, kot tudi kršitev načela sorazmernosti. Poleg tega meni, da bi moral biti izveden popravek omejen na 2 %, in da se popravek na noben način ne bi smel nanašati na provinco Dodekanis, kjer obstaja kataster in posledično predvsem za to provinco ni mogoče šteti, da v njej obstajajo težave pri nadzoru na kraju samem.

Kar zadeva sektor sadja in zelenjave, tožeča stranka meni, da Komisija napačno ni upoštevala, da je upravičeno nepravočasno plačilo v primeru, ko so grški organi preverjali združljivost zadevnega plačila z nacionalnim pravom in pravom Skupnosti. Poleg tega se tožeča stranka sklicuje tudi na trditve, ki jih je navajala za sektor javnih zalog.

Kar zadeva tobak, tožeča stranka uveljavlja napačno razlago in uporabo predpisov Skupnosti, napake glede dejanskega stanja, nezadostno obrazložitev in kršitev smernic dokumentov IV/5330/97 in AGRI/17933/2000 v zvezi z zahtevo za izvedbo navzkrižnih kontrol s podatki integriranega sistema upravljanja in nadzora, ki je popolnoma funkcionalen, kot ga določa Uredba št. 2848/98 (7), v zvezi z izvedbo nadzorov na kraju samem, plačili s čeki in dodatnimi ter drugimi nadzori.

Končno, kar zadeva popravek v sektorju gojenja živine (ovčje meso), tožeča stranka izpodbija oceno dejanskih okoliščin, ki jo je opravila Komisija, in trdi, da so njene obrazložitve napačne. Poleg tega uveljavlja, da je pavšalna naložitev popravka v višini 10 % nezakonita, in predstavlja napačno razlago in uporabo smernic dokumenta AGRI/6149/2002 in je nesorazmerna s težo nepravilnosti.

(1) UL L 199, 29.7.05, str. 84.

(2) Uredba Sveta (EGS) št. 729/1970 z dne 21. aprila 1970 o financiranju skupne kmetijske politike (UL L 94, 28.4.1970, str. 13).

(3) Uredba Sveta (ES) št. 1258/1999 z dne 17. maja 1999 o financiranju skupne kmetijske politike (UL L 160, 26.6.1999, str. 103).

(4) Uredba Komisije (ES) št. 1663/95 z dne 7. julija 1995 o določitvi podrobnih pravil za uporabo Uredbe Sveta (EGS) št. 729/70 v zvezi s postopkom za potrditev obračuna Jamstvenega oddelka EKUJS (UL L 158, 8.7.1995, str. 6).

(5) Uredba Komisije (ES) št. 296/96 z dne 16. februarja 1996 o podatkih, ki jih morajo posredovati države članice, in o mesečnem knjiženju izdatkov, ki se financirajo iz Jamstvenega oddelka Evropskega kmetijskega usmerjevalnega in jamstvenega sklada (EKUJS), ter o razveljavitvi Uredbe (EGS) št. 2776/88 (UL L 39, 17.2.1996, str. 5).

(6) Uredba Sveta (ES) št. 2040/2000 z dne 26. septembra 2000 o proračunski disciplini (UL L 244, 29.9.2000, str. 27).

(7) Uredba Komisije (ES) št. 2848/98 z dne 22. decembra 1998 o določitvi podrobnih pravil za uporabo Uredbe Sveta (EGS) št. 2075/92 glede sheme premij, proizvodnih kvot in posebne pomoči za skupine proizvajalcev v sektorju surovega tobaka (UL L 358, 31.12.1998, str. 17).